SET ปิดเช้าดิ่งหนัก 42 จุด วิตก “โควิด-19” แพร่หนัก หลังพบผู้ติดเชื้อในไทยเพิ่ม
SET ปิดเช้าดิ่งหนัก 42 จุด วิตก "โควิด-19" แพร่หนัก หลังพบผู้ติดเชื้อในไทยเพิ่ม โดยดัชนีช่วงเช้าปิดที่ระดับ 1,397.04 จุด ลดลง 42.06 จุด หรือ 2.92% มูลค่าการซื้อขาย 4.67 หมื่นล้านบาท
26 ก.พ. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,397.04 จุด ลดลง 42.06 จุด หรือ 2.92% มูลค่าการซื้อขาย 4.67 หมื่นล้านบาท
10 หุ้นกดดัชนีเช้านี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวลงหนักหลังเจอข่าวโรงพยาบาล บี.แคร์ เมดิคอลเซ็นเตอร์ พบผู้ป่วยชายไทยติดเชื้อไวรัสโควิด-19 และมีการปกปิดข้อมูลในช่วงแรกที่เข้ามารับการรักษาด้วย ซึ่งลักษณะคล้ายผู้ติดเชื้อในเกาหลีใต้ โดยที่น่าวิตกเป็นเรื่องที่หลานของผู้ป่วยรายนี้ได้ไปเรียน 1 วัน แล้ว ซึ่งหลานก็ติดเชื้อไวรัสโควิด-19 ด้วย ปัจจัยนี้เกิดการ Panic การแพร่กระจายของเชื้อไวรัสโควิด-19 ซึ่งช่วงนี้ภาวะการลงทุนขึ้นกับข่าวการแพร่ระบาดไวรัสโควิด-19 จึงแนะให้ชะลอการลงทุน และติดตามดูว่าจะควบคุมได้หรือไม่
อนึ่ง เช้านี้ปลัดกระทรวงสาธารณสุข แถลงว่าวันนี้พบคนไทย 3 คนในครอบครัวเดียวกันติดเชื้อไวรัสโควิด-19 โดยผู้เป็นปู่และย่าเดินทางกลับมาจากไปเที่ยวฮอกไกโด ประเทศญี่ปุ่น และนำเชื้อกลับมาติดหลานชายวัย 8 ขวบ
ขณะที่ตลาดหุ้นในภูมิภาคเอเชียเช้านี้ส่วนใหญ่ติดลบกัน ซึ่งภาวะการลงทุนเวลานี้ขึ้นกับสถานการณ์การแพร่ระบาดไวรัสโควิด-19 ของแต่ละประเทศ
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ตลาดฯคงจะยังเคลื่อนไหวในแดนลบอยู่ ขึ้นอยู่กับว่าจะมีการแก้ไขปัญหาการแพร่ระบาดไวรัสโควิด-19 อย่างไรบ้าง พร้อมให้แนวรับ 1,380 จุด ส่วนแนวต้าน 1,420 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK     มูลค่าการซื้อขาย 2,689.42 ล้านบาท  ปิดที่  120.00 บาท ลดลง  8.00 บาท
AOT       มูลค่าการซื้อขาย 2,646.73 ล้านบาท  ปิดที่   64.00 บาท ลดลง  0.75 บาท
PTT       มูลค่าการซื้อขาย 2,486.00 ล้านบาท  ปิดที่   42.00 บาท ลดลง  0.50 บาท
CRC &lt;ST&gt;       มูลค่าการซื้อขาย 2,397.55 ล้านบาท  ปิดที่   35.50 บาท ลดลง  1.75 บาท
BAM       มูลค่าการซื้อขาย 2,054.12 ล้านบาท  ปิดที่   27.50 บาท ลดลง  1.00 บาท